I det nye budgetforslag for 2024 lægger Aalborg Kommune op til at fjerne det nuværende kommunale tilskud på godt en million kroner til Lille Vildmosecentret. Det er et forslag, der kommer meget bag på bestyrelsen i Lille Vildmosecentret, der frygter, at det vil få alvorlige konsekvenser, hvis kommunen vælger at fjerne tilskuddet. Lise Søndergaard Jensen er én af dem, der i dag var på besøg i centret. Det var hun sammen med hele sin familie. De tager ofte den knap 40 minutters køretur fra Norup, som ligger syd for Hadsund, til Lille Vildmosecentret. - Det er et rigtig dejligt sted at komme både for børn og voksne. Jeg synes, vi skal gøre alt, hvad vi kan for at vores børn bliver nysgerrige på naturen, siger Lise Søndergaard til TV 2 Nord. Frygter lukning Torsdag aften modtog Christian Rasmussen, der er formand for den fond, der driver centret, beskeden om, at Lille Vildmosecentret risikerer at miste sit kommunale tilskud. - Det var en chokerende besked, der kom ind fra Aalborg Kommune om, at vi var med i den sparerunde. Vi er i forvejen meget presset på vores økonomi. Vi kører hele tiden lige på grænsen, siger han. Lille Vildmosecentret modtager årligt en million og 63.000 kroner i støtte fra Aalborg Kommune. I budgetforslaget for 2024 foreslår kommunen at fjerne tilskuddet via en trinvis reduktion. I 2024 reduceres tilskuddet med 400.000 kroner. I 2025 reduceres det med yderligere 400.000 kroner, og i 2026 forsvinder det så helt. Hvis forslaget bliver aktuelt, er det ikke sikkert, at der i fremtiden vil være et Lille Vildmosecenter at besøge. - Så ser vi næsten ikke andre muligheder end, at vi så må reducere meget meget kraftigt i vores aktivitet. I værste fald kommer vi til at lukke, siger Christian Rasmussen. Rådmand er imod forslag Oplevelsescentret hører under By og Land, og det er derfor den forvaltning, der har fremlagt centret som en sparemulighed. På trods af det er forvaltningens egen rådmand stor modstander af at spare netop her. - Jeg har nævnt, da vi gennemgik budgettet, at det her kan få vidtrækkende konsekvenser for Lille Vildmosecentret, og jeg synes, det var den forkerte vej at gå, men jeg har ikke flertallet alene. Så vi må se, om jeg kan lave en anden løsning gennem mit politiske arbejde, siger Jan Nymark Thaysen (V), rådmand i By og Land i Aalborg Kommune. Rådmanden er ikke den eneste, der vil kæmpe for at Lille Vildmosecentret går fri af sparekniven. - Vi vil da gøre, hvad vi kan for at gøre Aalborg Kommune opmærksom på, at det ikke er det rigtige sted at spare, siger Christian Rasmussen. De næste fire uger skal byrådet i Aalborg Kommune forhandle om det kommende budget, inden de kan præsentere det den 28. september. Se hele indslaget herunder:

Opsummering:
Hvis tilskuddet fra kommunen ryger, kan stedet blive nødsaget til at dreje nøglen om.